Na temelju članka 11. Zakona o udrugama (“Narodne novine" broj 88/01) i stavka 38. Statuta Hrvatskog muzejskog društva, Skupština Hrvatskog muzejskog društva, održana 2. 6. 2008. godine donijela je 
STATUT
HRVATSKOG MUZEJSKOG DRUŠTVA
I.
OSNOVNE ODREDBE
Članak 1.
OVIM STATUTOM reguliraju se odredbe o nazivu, sjedištu, o zastupanju; o ciljevima, te djelatnostima kojima se ostvaruju ciljevi; o ostvarivanju javnosti rada Hrvatskog muzejskog društva; članstvu i članarini; pravima i obvezama članova; o unutarnjem ustroju; o tijelima Hrvatskog muzejskog društva, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata, te odgovornostima članova; o imovini i raspolaganjem mogućom dobiti; načinu stjecanja imovine; prestanku postojanja, te postupku s imovinom u slučaju prestanka postojanja, kao i o drugim pitanjima značajnim za Hrvatsko muzejsko društvo.
Članak 2.
Naziv udruge je: Hrvatsko muzejsko društvo.
Hrvatsko muzejsko društvo će se nazivom koristiti i u prijevodu na engleski jezik

· CROATIAN MUSEUM SOCIETY
Skraćeni naziv Hrvatskog muzejskog društva je: HMD.
Sjedište Hrvatskog muzejskog društva je u Zagrebu.
Odluku o promjeni adrese donosi Izvršni odbor Hrvatskog muzejskog društva.
Članak 3.
HMD je registrirano pri Gradskom uredu za opću upravu.
HMD je neprofitna pravna osoba.
HMD djeluje na području Republike Hrvatske.
Članak 4.
HMD ima pečat.
Pečat HMD je okruglog oblika promjera 2,5 cm s upisanim tekstom uz rub koji glasi: Hrvatsko muzejsko društvo – Zagreb.
Pečat čuva i ovlašteno koristiti predsjednik/ca HMD i drugi članovi HMD koje on/ona ovlasti.
Članak 5.
HMD zastupa predsjednik/ca i tajnik/ca.
Skupština može ovlastiti i druge osobe za zastupanje HMD.
Novčanu dokumentaciju osim predsjednika/ce mogu potpisivati i osobe koje za to ovlasti Skupština.
II.
CILJEVI I DJELATNOST HMD
Članak 6.
HMD je osnovano u cilju razvitka i unapređenja muzejske djelatnosti te okupljanja stručnih muzejskih djelatnika.

Članak 7.
Djelatnosti HMD su:
1. planiranje rada na:

· okupljanju stručnih muzejskih djelatnika, kao i drugih pojedinaca koje žele podupirati i razvijati muzejsku struku u Hrvatskoj,
· unapređenju stručno-znanstvenog rada muzejskih djelatnika i usklađivanju svih oblika poslovanja koji vode svrsishodnijem muzejskom radu i komunikaciji muzejske građe i dokumentacije, kao i na organizaciji rada muzeja,
· sudjelovanju u predlaganju unapređivanja stručnog rada muzejskih djelatnika Hrvatske, kao i na organizaciji drugih oblika rada koji mogu poslužiti proširivanju stručnog i znanstvenog razvoja svojih članova,
· dodjeljivanju nagrada i priznanja istaknutim muzejskim djelatnicima, članovima HMD, u skladu s Pravilnikom o nagradama i priznanjima HMD,
· poduzimanju mjera za zaštitu autorskih prava svojih članova, te na utvrđivanju autorskih naknada za autorski rad pojedinih kategorija muzejske struke,
· popularizaciji muzejskog djelovanja;
2. razvijanje programa međunarodne suradnje;

3. organizacija stručnih i znanstvenih skupova, kao što su kongresi, savjetovanja, simpoziji i seminari radi unapređivanja stručnog rada u muzejima;

4. izdavanje časopisa “Vijesti muzealaca i konzervatora Hrvatske”, zbornika radova sa stručnih skupova, prijevoda stručne literature kao i povremenih izdanja knjiga, kataloga i druge stručne publikacije regionalnog, republičkog i međunarodnog značenja iz područja djelatnosti HMD;

5. sustavno razvijanje suradnje sa srodnim organizacijama u Hrvatskoj i izvan nje;
6. predlaganje nadležnim tijelima zakonskih prijedloga potrebnih za unapređenje i primjereno vrednovanje rada muzejskih djelatnika.

Članak 8.
Rad HMD je javan. Javnost rada HMD ostvaruje se na način utvrđen ovim Statutom, poimence:
· pravodobnim izvješćivanjem članstva o radu HMD-a i značajnim događajima, pisanim izvješćima, na posebnim skupovima ili na drugi prikladan način,

· javnim priopćavanjem.

III.
ČLANSTVO U HRVATSKOM MUZEJSKOM DRUŠTVU
Članak 9.
Članom HMD može postati osoba koja je zainteresirana za rad u HMD i koja prihvaća odredbe ovog Statuta.
Članstvo može biti redovno i počasno.
Članak 10.
Redovni članovi HMD plaćaju godišnju članarinu u iznosu koji odredi Skupština HMD.
Počasnim članom može postati osoba koja je osobnim radom i zalaganjem osobito pridonijela ostvarivanju ciljeva HMD.
Članak 11.
Osoba koja želi postati redovnim članom HMD podnosi pisani zahtjev Izvršnom odboru koji na prvoj slijedećoj sjednici donosi odluku o prijamu u članstvo.
Izvršni odbor predlaže Skupštini imenovanje počasnih članova HMD.
Izvršni odbor može odbiti upis ako osoba ne ispunjava uvjete utvrđene odredbama ovog Statuta.
Protiv odluke Izvršnog odbora može se podnijeti prigovor Skupštini HMD čija je odluka konačna.
Članak 12.
Članom HMD postaje se upisom u registar članova koji vodi tajnik/ca HMD.
Članak 13.
Prava i obveze članova su:
· plaćanje članarine,

· bavljenje aktivnostima HMD u skladu s odredbama ovog Statuta i Kodeksa profesionalne etike ICOM-a (ICOM = International Council of Museums = Međunarodni savjet za muzeje),

· sudjelovanje u upravljanju poslovima HMD,

· čuvanje i podizanje ugleda HMD,

· čuvanje materijalnih dobara i izvršenje preuzetih obveza.

Članak 14.
Članstvo u HMD prestaje:
· istupanjem,

· brisanjem,

· isključenjem.
· Odluku o istupanju iz članstva HMD donosi pojedini član. Odluka o istupanju dostavlja se u pisanom obliku Izvršnom odboru HMD.
· Član se briše iz Registra članova HMD bez posebne odluke ako kroz vrijeme od dvije godine ne plati zaostalu članarinu i ako ne prisustvuje radu Skupštine kroz vrijeme od tri godine bez pismenog obrazloženja odsutnosti.
· Član može biti isključen iz HMD ako svojim djelovanjem šteti ugledu HMD, radi protivno odredbama Statuta, ne izvršava odluke Skupštine HMD ili postupa protivno njima,

· Odluku o isključenju donosi Skupština HMD na prijedlog Izvršnog odbora i/ili Etičkog povjerenstva.

Isključeni član ima pravo u roku petnaest dana, računajući od dana dostave odluke, podnijeti žalbu Skupštini HMD. Skupština je dužna riješiti žalbu na prvoj slijedećoj sjednici. Odluka Skupštine je konačna. 
Članak 15.
HMD se može udružiti u saveze udruga i u međunarodne udruge.
Odluku o udruživanju donosi Skupština HMD.
IV.
TIJELA HRVATSKOG MUZEJSKOG DRUŠTVA
Članak 16.
Tijela HMD su:
· Skupština,

· Izvršni odbor,

· Nadzorni odbor,
· Etičko povjerenstvo
· predsjednik/ca,

· tajnik/ca.

SKUPŠTINA
Članak 17.
Skupština je najviše tijelo upravljanja HMD. Skupštinu sačinjavaju svi redoviti članovi HMD.
Članak 18.
Skupština može biti redovita, izborna i izvanredna. 
Skupština redovito zasjeda jednom u tijeku godine, dok se izborna sjednica Skupštine održava svake četvrte godine.
Sjednice Skupštine saziva predsjednik/ca HMD.
U odluci o sazivanju Skupštine predsjednik/ca utvrđuje dnevni red sjednice, te dan i mjesto održavanja sjednice. Skupština se saziva najmanje 30 dana prije njezinog održavanja.
Predsjednik/ca je dužan/na sazvati izvanrednu sjednicu Skupštine kada to zatraži najmanje 1/3 članova HMD na temelju pisanog zahtjeva.
U svom zahtjevu za sazivanje Skupštine predlagatelji su obvezni predložiti dnevni red sjednice.
Ako predsjednik/ca ne sazove sjednicu Skupštine u roku od 15 dana od dana dostave zahtjeva iz stavka 5. ovoga članka, sazvat će je predlagatelj (odluka treba sadržavati prijedlog dnevnog reda, te mjesto i dan održavanja sjednice).
Članak 19.
Skupštini predsjedava predsjednik/ca HMD. 
O radu sjednice vodi se zapisnik, koji se trajno čuva u arhivi HMD.
Članak 20.
Skupština odlučuje pravovaljano ako je nazočna petina redovnih članova HMD.
Skupština donosi odluke većinom glasova nazočnih članova HMD iz stavka 1. ovog članka.
Članak 21.
Skupština HMD:
· utvrđuje politiku razvitka HMD,

· donosi i mijenja Statut HMD,
· donosi program rada HMD,
· donosi financijski plan i završni račun,

· donosi pravilnike o izdavačkoj djelatnosti, o nagradama i priznanjima, o Etičkom povjerenstvu, kao i druge akte i odluke važne za rad HMD,
· razmatra i usvaja izvješća o radu HMD,

· donosi mjerila, pravila i akte potrebne za rad HMD,

· predlaže tri člana/ice za Hrvatsko muzejsko vijeće iz reda redovnih članova HMD,

· bira i razrješuje dužnosti predsjednika/cu, tajnika/cu, članove Izvršnog odbora, Nadzornog odbora i Etičkog povjerenstva HMD,

· imenuje komisije i slična tijela prema potrebi,

· daje smjernice za rad HMD,

· odlučuje o žalbama članova na odluke o isključenju iz HMD,

· obavlja i druge poslove određene zakonom ili Statutom,
.IZVRŠNI ODBOR
Članak 22.
Izvršni odbor je kolektivno izvršno tijelo HMD-a koje rukovodi njegovim radom i izvršava odluke Skupštine.
Prilikom izbora članova Izvršnog odbora treba uzeti u obzir primjerenu zastupljenost muzejskih struka i pojedinih područja u Republici Hrvatskoj
Članak 23.
Izvršni odbor čini ukupno 7 (slovima: sedam članova), predsjednik/ca HMD je član/ica po funkciji.
Izvršni odbor je izvršno i operativno kolegijalno tijelo.
Predsjednik/ca HMD saziva sjednice Izvršnog odbora i rukovodi radom Izvršnog odbora.
Članak 24.
Izvršni odbor:
· utvrđuje prijedlog Statuta HMD i predlaže Skupštini na razmatranje i prihvaćanje,
· bira i imenuje blagajnika i glavnog urednika u izdavačkoj djelatnosti, kao i urednike posebnih izdanja,

· utvrđuje prijedloge programa rada HMD i predlaže Skupštini na razmatranje i prihvaćanje,
· podnosi izvješća o radu Skupštini HMD, 

· brine o izvršenju usvojenog Programa rada i provedbi odluka Skupštine HMD,
· podnosi izvješća o radu Skupštini HMD,

· upravlja imovinom HMD,

· organizira pružanje stručne pomoći članovima HMD,

· poduzima mjere za zaštitu autorskih prava članova HMD, te utvrđuje autorske naknade za autorski rad pojedinih kategorija,

· utvrđuje organizaciju rada HMD, kao i način na koji se obavljaju stručni i administrativni poslovi HMD,

· donosi odluku o organiziranju i načinu rada podružnica, klubova i sekcija HMD,
· donosi odluku o visini članarine za članove HMD,
· donosi odluku o iznosu naknada koje za korištenje usluga HMD trebaju plaćati fizičke i pravne osobe,
· obavlja i druge poslove predviđene Statutom i drugim općim aktima HMD.

Članak 25.
Sjednicu Izvršnog odbora saziva predsjednik/ca HMD.
Odluke Izvršnog odbora donose se većinom glasova prisutnih članova Izvršnog odbora.
Sjednice Izvršnog odbora održavaju se prema potrebi, o čemu odlučuje predsjednik/ca, a mora se održati najmanje jednom u 3 mjeseca.
Članak 26.
Za svoj rad Izvršni odbor odgovara Skupštini HMD.
Izvršni odbor podnosi Skupštini HMD godišnje izvješće o svom radu.
Mandat članova Izvršnog odbora traje četiri godine.
PREDSJEDNIK/CA HRVATSKOG MUZEJSKOG DRUŠTVA
Članak 27.
Predsjednika/cu HMD bira Skupština na mandat od 4 godine.
Predsjednik/ca HMD je po funkciji ujedno i predsjednik/ca Izvršnog odbora.
Članak 28.
Predsjednik:/ca
· zastupa HMD,

· saziva Skupštinu HMD,

· rukovodi radom Skupštine HMD,

· predlaže IO HMD plan rada,

· brine o izvršenju usvojenog programa rada i provedbi odluka Skupštine HMD,

· upravlja imovinom HMD,

· podnosi izvješća o radu HMD Skupštini HMD,

· nadzire materijalno i financijsko poslovanje HMD, te o tom poslovanju podnosi izvješće Skupštini na razmatranje i prihvaćanje,

· obavlja i druge poslove predviđene Statutom i drugim općim aktima HMD.

Članak 29.
Za svoj rad Predsjednik/ca je odgovoran/na Skupštini HMD.
Predsjednik/ca podnosi Skupštini HMD godišnje izvješće radu društva.
U slučaju odsutnosti ili spriječenosti, predsjednika/ce u svim poslovima zamjenjuje tajnik/ca, a u slučaju njihove spriječenosti IO imenuje jednog svog člana kao zamjenu.
Članak 30.
Izvršni odbor i predsjednik/ca HMD mogu biti razriješeni s dužnosti i prije isteka vremena na koje su izabrani kada za to postoji važan razlog. Ako razrješava cijeli Izvršni odbor, Skupština bira nove članove do isteka mandata u čiji sastav su birani.
U slučaju prijevremenog istupanja pojedinog člana Izvršnog odbora Skupština će imenovati novog člana do isteka mandata u čiji sastav je biran.
TAJNIK/TAJNICA
Članak 31.
Tajnika/cu HMD bira i imenuje Skupština na mandat od 4 godine za obavljanje stručno-administrativnih poslova u HMD.
Članak 32.
Tajnik/ca HMD vodi Registar članova, vodi zapisnike IO i skupštine HMD, upućuje pozive za sjednice IO i Skupštine HMD, te obavlja druge polove po nalogu predsjednika/ce i IO HMD.
NADZORNI ODBOR
Članak 33.
Nadzorni odbor HMD prati i nadzire rad tijela utvrđenih ovim Statutom. O svom nalazu i mišljenju obavještava Skupštinu i organ čiji je rad nadziran.
Nadzorni odbor utvrđuje je li djelatnost HMD u skladu sa zakonom, Statutom i drugim aktima HMD.
Nadzorni odbor posebno nadzire materijalno i financijsko poslovanje HMD. 

Nadzorni odbor ima  tri člana, koja bira Skupština HMD.

Mandat članova nadzornog odbora traje četiri godine.
Nadzorni odbor se konstituira na prvoj sjednici izborom predsjednika/ce.

ETIČKO POVJERENSTVO
Članak 34.

Etičko povjerenstvo prati dosljedno poštivanje načela i odredbi Statuta i drugih akata HMD, te Kodeksa profesionalne etike ICOM. 

Etičko povjerenstvo ima tri člana, koje bira Skupština HMD.

Mandat članova etičkog povjerenstva traje četiri godine.

Etičko povjerenstvo se konstituira na prvoj sjednici izborom predsjednika/ce koji/a vodi rad Etičkog povjerenstva.

Na pisani prijedlog članova ili tijela HMD, Etičko povjerenstvo pokreće i provodi postupak ako su povrijeđene odredbe i načela Statuta HMD i Kodeksa profesionalne etike ICOM-a, 

Etičko povjerenstvo može nakon provedenog postupka predložiti stegovnu mjeru isključenja člana iz HMD. O prijedlogu stegovne mjere konačnu odluku donosi Skupština HMD.
IMOVINA I NAČIN STJECANJA IMOVINE
Članak 35.
Imovinu HMD čine:
· novčana sredstva,

· pokretne stvari,

· nekretnine,

· druga imovinska prava.

Članak 36.
HMD stječe imovinu:
· od članarine,

· od dobrovoljnih priloga i darova,

· od dotacija iz proračuna,

· od prihoda od izdavačke djelatnosti, priredbi, izložbi, stručnih i znanstvenih savjetovanja,

· iz drugih izvora u skladu sa zakonom.

VI.
PRESTANAK POSTOJANJA HRVATSKOG MUZEJSKOG DRUŠTVA
HMD prestaje postojati u slučajevima predviđenim zakonom.
U slučaju prestanka postojanja HMD preostala imovina će pripasti  Hrvatskom državnom arhivu
U slučaju prestanka postojanja temeljem odluke Skupštine, ista donosi odluku o prestanku postojanja HMD dvotrećinskom većinom glasova od ukupnog broja redovnih članova HMD koji plaćaju članarinu.
VII.
PRIJELAZNE I ZAVRŠNE ODREDBE
Članak 38.
Tumačenja odredaba ovog Statuta daje Skupština HMD.
Tumačenje drugih akata HMD daje Predsjednik/ca HMD.
Članak 39.
Za pitanja koja nisu regulirana ovim Statutom primjenjivat će se odgovarajući zakonski propisi.
Članak 40.
Statut odnosno njegove izmjene i dopune stupaju na snagu danom donošenja.
U Zagrebu, 2. 6. 2008. godine
PREDSJEDNICA HRVATSKOG MUZEJSKOG DRUŠTVA
DUBRAVKA OSREČKI JAKELIĆ

